Diari Oficial de la Generalitat Valenciana


Sumari del DOGV 3170, del 27-01-1998 (1997/12228)

RESOLUCIÓ de 16 de desembre 1997, de la Direcció General de Patrimoni Artístic, de la Conselleria de Cultura, Educació i Ciència de la Generalitat Valenciana, per la qual s'acorda tenir per incoat l'expedient de delimitació de l'entorn de protecció del castell de Moixent (València).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3170

Data del DOGV
:   27-01-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1997/12003


Data del document
:   16-12-1997

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIÓ de 16 de desembre 1997, de la Direcció General de Patrimoni Artístic, de la Conselleria de Cultura, Educació i Ciència de la Generalitat Valenciana, per la qual s'acorda tenir per incoat l'expedient de delimitació de l'entorn de protecció del castell de Moixent (València). [1997/Q12990]
  
Atés que el castell de Moixent té la consideració legal de bé d'interés cultural per mandat del que preceptua la disposició addicional segona de la Llei 16/1985, de 25 de juny, del Patrimoni Històric Espanyol, i en el Decret de 22 d'abril de 1949, i a l'efecte de materialitzar-ne la projecció, la Direcció General de Patrimoni Artístic de la Conselleria de Cultura, Educació i Ciència de la Generalitat Valenciana ha promogut la inscripció del monument esmentat en el Registre General de Béns d'Interés Cultural, i ha acordat aquesta mitjançant la Resolució de data 22 de març de 1996, de la Direcció General de Belles Arts i de Conservació i Restauració de Béns Culturals del Ministeri de Cultura.
  
Vist l'informe del Servei de Patrimoni Arquitectònic i Mediambiental favorable a la incoació de l'expedient de delimitació de l'entorn de protecció d'aquest monument.
  
Atés el que disposen l'article 9 de la Llei 16/1985, de 25 de juny, del Patrimoni Històric Espanyol, i l'11 del Reial Decret 111/1986, de 10 de gener, per al desplegament parcial de la dita llei, modificat pel Reial Decret 64/1994, de 21 de gener, la Direcció General de Patrimoni Artístic ha resolt:
  
1. Incoar l'expedient de delimitació de l'entorn de protecció del castell vell de Moixent.
  
L'entorn de protecció queda delimitat en els annexos que s'adjunten a aquesta resolució.
  
2. Seguir amb la tramitació de l'expedient, segons les disposicions vigents.
  
3. Traslladar aquesta resolució a l'alcalde president de l'Ajuntament de Moixent i fer-li saber que, d'acord amb el que estableix l'article 19 en relació amb l'11 de la Llei 16/1985, de 25 de juny, del Patrimoni Històric Espanyol, la realització d'obres en aquesta zona haurà de ser autoritzada per la Direcció General de Patrimoni Artístic.
  
4. Que, d'acord amb el que disposa l'article 12.2 del Reial Decret 111/1986, de 10 de gener, per al desenvolupament parcial de la Llei 16/1985, modificat pel Reial Decret 64/1994, de 21 de gener, es notifique la resolució als interessats, als efectes que pertoquen.
  
5. Que aquesta resolució, amb els seus annexos, es publique en el Diari Oficial de la Generalitat Valenciana i en el Boletín Oficial del Estado.
  
Cosa que es fa pública als efectes que pertoquen.
  
València, 16 de desembre de 1997.- La directora general de Patrimoni Artístic: Carmen Pérez García.
  
1. Justificació de la delimitació proposada.
  
El criteri que s'ha seguit per a la delimitació de l'entorn de protecció ha sigut la inclusió dels dos contraforts muntanyosos de la serra de la Talaia -on s'assenten el castell i la seua torre de guaita, anomenada dels Coloms-, els camins més pròxims des d'on és possible la contemplació d'aquest, i les parcel·les i els espais lliures del sòl urbà que constitueixen el primer front de paisatge urbà que es contempla des de la muntanya.
  
2. Delimitació de l'entorn.
  
Origen: punt A, a l'extrem sud de la travessia del Raval, en el límit entre el sòl urbà i el sòl no urbanitzable.
  
Sentit: horari.
  
Línia delimitadora: des de l'origen, la línia delimitadora es dirigeix cap al sud per la vora est de la senda que allí comença i que puja la vessant. Arriba fins l'encreuament amb la senda que recorre la vessant en sentit est-oest. Des d'allí, segueix la línia trencada (formada per trams rectes virtuals) que comença en aquest punt i recorre, successivament, els punts de cotes 471.5, 454.2 i 411.6 del plànol de la Conselleria de Medi Ambient fins a arribar al punt d'encreuament de la senda est-oest que apareix en el plànol amb la carretera del Bosquet (en el punt en què, en el recorregut d'acostament a Moixent des del sud comença a ser visible la torre dels Coloms). Des d'aquest punt, la línia segueix la vora oest de la carretera en sentit nord fins a arribar al sòl urbà. Allí gira cap a l'est, creua la carretera per a continuar pel costat oest del carrer del Bosquet, vorejant la zona del barranc que s'ha habilitat com a zona d'esplai, fins el front sud de l'illa cadastral número 51.529. Vorejant aquesta illa, la línia creua el carrer del Bosquet enfront del número 27 d'aquest carrer, en l'illa cadastral número 51.526, i voreja aquesta illa pel costat dels números imparells dels carrers del Bosquet i de la Mare de Déu del Carme. Enfront del número 3 d'aquest carrer, la línia creua cap al número 4 i recorre la façana d'aquesta, incloent en la delimitació la placeta que forma el principi d'aquest carrer. Gira a continuació cap al nord pel carrer de Sant Jeroni i, enfront del número 12 d'aquest carrer, la creua per a continuar pel límit entre els números 9 i 11. Gira després cap al nord-oest i ix al carrer de Santa Bàrbara entre els números 2 i 4, continuant pel costat dels números parells d'aquest carrer fins el cantó de l'illa cadastral número 53.525. Es prolonga en línia recta per a incloure el número 58 del carrer de Santa Bàrbara, on s'ubica un transformador. Al cantó d'aquest, la línia gira 90º cap al nord i gira prenent l'alineació dels números parells del carrer de Sant Francesc, alineació que segueix fins al cantó est de l'illa cadastral número 54.544, on creua la travessia del Raval fins la façana del número 1 d'aquest carrer. En aquest punt, gira seguint cap al sud l'alineació d'aquesta façana fins l'origen.